ดัชนีเชื่อมั่นธุรกิจ มี.ค.ปรับเพิ่มขึ้น
ธปท.เปิดดัชนีความเชื่อมั่นธุรกิจเดือน มี.ค. สูงขึ้น หลังคำสั่งซื้อสินค้าเพิ่มก่อนหยุดช่วงเทศกาลสงกรานต์
9 เม.ย. 2559

ธปท.เปิดดัชนีความเชื่อมั่นธุรกิจเดือน มี.ค. สูงขึ้น หลังคำสั่งซื้อสินค้าเพิ่มก่อนหยุดช่วงเทศกาลสงกรานต์
ธนาคารแห่งประเทศไทย (ธปท.) เปิดเผยรายงานดัชนีความเชื่อมั่นทางธุรกิจในเดือน มี.ค. 2559 ว่า ดัชนีปรับดีขึ้นมาอยู่ที่ระดับ 51.5 จากเดือน ก.พ. อยู่ที่ระดับ 48.2 ตามความเชื่อมั่นของผู้ประกอบการในภาคอุตสาหกรรม โดยเฉพาะผู้ประกอบการในกลุ่มอาหารและเครื่องดื่ม กลุ่มยานยนต์ กลุ่มเครื่องใช้ไฟฟ้าและอุปกรณ์ รวมถึงกลุ่มปิโตรเคมีและพลาสติก ตามองค์ประกอบด้านการผลิตที่ปรับดีขึ้นมาก จากการเร่งผลิตเพื่อให้สอดรับกับคำสั่งซื้อที่เพิ่มขึ้นก่อนวันหยุดยาวในช่วงเทศกาลสงกรานต์ ส่งผลให้ความเชื่อมั่นด้านผลประกอบการปรับดีขึ้นเช่นเดียวกัน
ทั้งนี้ เมื่อขจัดผลของปัจจัยชั่วคราวด้านฤดูกาลออก พบว่า ความเชื่อมั่นทางธุรกิจของผู้ประกอบการอยู่ในระดับ 49.2 สะท้อนความเชื่อมั่นต่อการฟื้นตัวทางเศรษฐกิจที่ยังมีความเปราะบาง
อย่างไรก็ดี ในอีก 3 เดือนข้างหน้า แม้ว่าผู้ประกอบการส่วนใหญ่ประเมินว่าภาวะธุรกิจจะดีขึ้น แต่สัดส่วนของผู้ที่ประเมินว่าธุรกิจจะดีขึ้นปรับลดลง ดัชนีมีทิศทางลดลงจากระดับ 54.6 ในเดือนก่อน มาอยู่ที่ระดับ 53.6 ในเดือนนี้ แสดงถึงความกังวลของภาคธุรกิจที่มีต่อการฟื้นตัวทางเศรษฐกิจในระยะต่อไป